
МОТИВИ
към проект на Наредба за изменение и допълнение на Наредба № 7 за реда за придобиване, управление и разпореждане с имоти и вещи - общинска собственост на територията на Община Две могили, област Русе
І. Причини, налагащи приемането на изменението на подзаконовите нормативни актове:
	1. В Община Две могили бе извършен одит за съответствие при възлагането и изпълнението на обществените поръчки и при управлението и разпореждането с общинско имущество за периода 01.01.2022 г. до 31.12.2024 г. В хода на одита бяха проверени действащите Наредби, приети от Общински съвет за съответствие със законовите изисквания и бе установено, че някой от разпоредбите в Наредба №7 за реда за придобиване, управление и разпореждане с имоти и вещи - общинска собственост на територията на Община Две могили, област Русе не съответстват на разпоредбите на Административно-процесуалния кодекс (АПК), Закон за общинската собственост (ЗОС) и Закона за местни данъци и такси (ЗМДТ). В доклада са отправени препоръки за приемане на изменения и допълнения в наредбата, касаещи обществените отношения за които се прилага наредбата, режима на управление на гаражи и ателиета – общинска собственост, заплащането на режийни разноски при сключване на договор, недопускане до участие в търг/конкурс на лица с публични задължения към община Две могили.
Предлаганите изменения и допълнения са свързани с привеждане на разпоредбите на Наредбата в съответствие с нормативните актове от по-висока степен

2. На следващо място в Държавен вестник, бр. 70 от 20.08.2024 г. е обнародван Закон за въвеждане на еврото в Република България (по-долу ЗВЕРБ, „Закона“). Приемането му е логична фаза в осъществяването на стратегическата цел на държавата за присъединяване към еврозоната, а и в цялостното осъществяване на евроинтеграционните процеси в страната. С приемането на ЗВЕРБ е зададена правната рамка, която осигурява сигурност за гладко и ефективно преминаване от лева в евро. Един от основните принципи, които Законът адресира при въвеждане на единната европейска валута в Република България е принципът на приемственост и автоматично превалутиране на суми от левове в евро. Този принцип е залегнал в основата на Регламент (ЕО) 974/98 и най-общо се основава на две положения: На първо място, стойностите, посочени в левове в съществуващите правни инструменти (каквито са и подзаконовите нормативни актове на общинските съвети), се считат за стойности в евро при прилагане на официалния валутен курс и правилата за превалутиране и закръгляване. Неотменимо фиксираният курс на лева към еврото е определен в Регламент (EО) № 2866/98 на Съвета от 31 декември 1998 г. относно валутните курсове към еврото на валутите на държавите-членки, които приемат еврото (ОВ, L 359/1 от 31 декември 1998 г.), но следва да се отбележи, че същият се поддържа вече четвърт век, благодарение на фиксирането на курса на лева към германската марка. Сегашният фиксиран курс (1,95583) е потвърден, както в Националния план за въвеждане на еврото в Република България, така и в Решение на Народното събрание от октомври 2022 г. На второ място – позоваванията в правните инструменти на лева без посочване на стойността, следва да се считат за позовавания на евро. Дейността по подготовката за въвеждане на еврото е мащабен процес, който изисква изменения и в подзаконовата нормативна рамка, поради което със Закона са предвидени съответните делегации за това. Съгласно §6 от Преходни разпоредби на Закона за въвеждане на еврото в Република България се вменява задължение на местните власти да приемат в 6-месечен срок от влизането в сила на този закон, изменения и допълнения в подзаконови нормативни актове, във връзка с въвеждане на еврото като парична единица на Република България. Съгласно чл. 12 и чл.13 от ЗВЕРБ, превалутирането от левове в евро се извършва, като числовата стойност в левове се раздели на пълната числова стойност на официалния валутен курс, изразен с шест цифри с всичките пет знака след десетичната запетая. Официалният валутен курс не се закръглява или съкращава при извършването на превалутирането. След превалутиране получената сума се закръглява до втория знак след десетичната запетая на базата на третия знак след десетичната запетая в съответствие със следното математическо правило за закръгляване: 1. Когато третият знак след десетичната запетая е по-малък от пет, вторият знак след десетичната запетая остава непроменен; 2. Когато третият знак след десетичната запетая е равен на или по-голям от пет, вторият знак след десетичната запетая се увеличава с една единица. Посочените в подзаконовите нормативни актове стойности на размера на местните такси и цени на услугите, предоставени на физически и юридически лица, глоби, имуществени санкции и др. след датата на въвеждане на еврото в Република България следва да се посочват в евро, т.е. посочените им размери следва да се превалутират автоматично в евро, като се спазят правилата за превалутиране и закръгляване, без да се поставят лицата в по-неблагоприятно положение. Законът за въвеждане на еврото в Република България поставя изискването за период от 12 месеца след въвеждане на еврото като официална парична единица в България, всички цени да се посочват едновременно в лева и евро. 
II. Цели, които се поставят:
	1.Привеждане на разпоредбите в Наредбата в съответствие с разпоредбите на нормативни актове от по-висока степен – Административно- процесуалния кодекс, Закона за общинската собственост и Закона за местните данъци и такси.
2.Привеждане на разпоредбите на наредбата в съответствие с изискванията, правилата и принципите, заложени в Закона за въвеждане на еврото в Република България. Повишаване прозрачността и информираността на гражданите за процеса на приемане на единната европейска валута в страната и неговите отражения в местните отношения. 
III. Финансови и други средства, необходими за прилагане на новата нормативна уредба:
За прилагане на измененията на нормативната уредба, предвидени в Наредбата № 7 за реда за придобиване, управление и разпореждане с имоти и вещи - общинска собственост на територията на Община Две могили, област Русе не е необходимо разходването на повече от предвидените финансови средства в бюджета на Общината.
IV. Очаквани резултати от прилагането:
1. С приемането на направените промени се цели синхронизиране на разпоредбите на Наредба № 7 за реда за придобиване, управление и разпореждане с имоти и вещи - общинска собственост на територията на Община Две могили, област Русе с нормативни актове от по-висока степен – АПК, ЗОС и ЗМДТ.
2 Повишаване прозрачността и информираността за процеса на приемане на единната европейска валута в страната и постигне ефективност и правна съвместимост.
V. Анализ за съответствие с правото на Европейския съюз

[bookmark: _GoBack]Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Доколкото настоящия проект има за предмет подзаконов нормативен акт, който подлежи на приемане от Общински съвет Две могили като орган на местно самоуправление, то приложими са разпоредбите на „Европейската харта за местното самоуправление”. В тази връзка проектът е съобразен със Закона за нормативните актове и е съобразен с европейското законодателство-Регламент (ЕО)№1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство. При изработването на настоящия нормативен акт са взети предвид основополагащите принципи на правото на Европейския съюз.

